དེ་ཡང་དམངས་གླུའི་སྒྱུ་རྩལ་གྱི་རིག་གནས་འདི་རྒྱུན་འཛིན་གྱི་ཐད་དུ་ཁྱེད་ཀྱིས་རང་གི་བུ་ཕྲུག་ལ་མཛུབ་ཁྲིད་ཀྱི་མན་ངག་སྟོན་པའི་སྦྱོར་བ་བྱས་ཀྱང་ངལ་བ་འབྲས་མེད་ཀྱིས་ཁྱེད་རང་ཅུང་ཡིད་ཐང་ཆད་པའི་རྣམ་འགྱུར་བསྟན་པ་འདྲ་ཡང་།ཁྱེད་ཀྱིས་བླངས་པའི་གླུ་ཞིག་ཏུངའི་དྲིན་ཆེན་ཕ་མའི་དྲིན་ལན་འདི།མགོ་དཀར་པོར་མ་གྱུར་མ་ཤེས་ཐལ།ཞེས་པ་ལྟར།བརྩོན་པ་མ་དོར་བར་མན་ངག་བརྒྱུད་སྤྲོད་བྱས་ན་ཉིད་ཀྱི་བཀའ་དྲིན་དང་སྒྱུ་རྩལ་གྱི་རིན་ཐང་རྟོགས་པའི་དུས་ཤིག་ལོས་ཡོད།གཙོ་བོ་བྱིས་པའི་རང་རྟོགས་ཀྱི་བློ་མ་རྒྱས་པའི་སྐབས་སུ་རང་ཉིད་ཀྱིས་ཐབས་ཤེས་ཟུང་དུ་སྦྲེལ་ནས་སློབ་སྟོན་གནང་རྒྱུ་ནི་ཤིན་ཏུ་གལ་ཆེ་སྙམ།བག་ཆགས་འཇོག་པ་ནི་མ་གཞི་ནས་སློབ་གསོ་ལེགས་པོ་ཞིག་ཡིན་པས་རང་གི་སྒྱུ་རྩལ་ཀུན་སྤྱོད་ཀྱིས་ངང་ངམ་ཤུགས་ཀྱིས་རང་གི་བུ་བརྒྱུད་དང་བཅས་པའི་གངས་ཅན་པ་རྣམས་ལ་སློབ་གསོའི་ཤུགས་རྐྱེན་ཡལ་བ་མེད་པ་ཞིག་བཞག་པ་ཡིན་ཞེས་རང་ཉིད་ཀྱི་ཉམས་མྱོང་གི་བློ་གདེང་གིས་སྨྲ་འདོད།